A4-0077/98

Päätös neuvoston vahvistamasta yhteisestä kannasta Euroopan parlamentin ja neuvoston päätöksen tekemiseksi yhteisön «Nuorten eurooppalainen vapaaehtoistyö» -toimintaohjelmasta (C4-0007/98 - 96/0318(COD))(Yhteispäätösmenettely: toinen käsittely)

Euroopan parlamentti, joka

- ottaa huomion neuvoston yhteisen kannan (C4-0007/98 - 96/0318(COD)),

- ottaa huomioon ensimmäisessä käsittelyssä antamansa lausunnon ((EYVL C 200, 30.6.1997, s. 183.)) komission ehdotuksesta parlamentille ja neuvostolle (KOM(96)0610) ((EYVL C 302, 3.10.1997, s. 6.)),

- ottaa huomioon komission muutetun ehdotuksen (KOM(97)0347) ((EYVL C 320, 21.10.1997, s. 7.)),

- ottaa huomioon EY:n perustamissopimuksen 189 b artiklan 2 kohdan,

- ottaa huomioon työjärjestyksensä 72 artiklan,

- ottaa huomioon kulttuuri-, nuoriso- ja koulutusasioita sekä tiedotusvälineitä käsittelevän valiokunnan suosituksen toiseen käsittelyyn (A4-0077/98);

1. Tarkistaa yhteistä kantaa seuraavasti;

2. Pyytää komissiota puoltamaan parlamentin tarkistuksia lausunnossa, jonka komissio antaa EY:n perustamissopimuksen 189 b artiklan 2 kohdan d alakohdan mukaisesti;

3. Pyytää neuvostoa hyväksymään parlamentin tarkistukset, muuttamaan yhteistä kantaa vastaavasti ja antamaan säädöksen lopullisesti;

4. Kehottaa puhemiestään välittämään tämän päätöksen neuvostolle ja komissiolle.

(Tarkistus 1)

Johdanto-osan 13 kappale

>Alkuperäinen teksti>

13) tällä päätöksellä luodaan yhteisölliset puitteet, joilla pyritään edistämään kansainvälisen vapaaehtoistyön kehittämistä,

>EP:n äänestyksessä hyväksytty teksti>

13) nuorten liikkumista valtioiden rajojen ylitse haittaavat merkittävät oikeudelliset esteet, jotka on poistettava kaikkien jäsenvaltioiden välisellä yhteistyöllä, jotta eurooppalaiseen siviilipalveluun osallistuville nuorille vapaaehtoisille voitaisiin määritellä yhteinen ohjesääntö, jossa määrätään erityisesti niiden sosiaalisen suojelun järjestelmien ja niiden verotusjärjestelmien yhteensovittamisesta, joita sovelletaan nuorten vapaaehtoispalvelunsa aikana matkoja, majoitusta tai toimeentuloa varten saamiin päivärahoihin ja kulukorvauksiin,

(Tarkistus 2)

Johdanto-osan 21 kappale

>Alkuperäinen teksti>

21) eurooppalaisen vapaaehtoistyön ei olisi korvattava asepalvelusta eikä aseistakieltäytyjille tarjottavia vaihtoehtoisen palvelun muotoja eikä monissa jäsenvaltioissa olemassa olevaa pakollista siviilipalvelua eikä se voi rajoittaa tai korvata mahdollisia tai olemassa olevia palkattuja työpaikkoja,

>EP:n äänestyksessä hyväksytty teksti>

21) eurooppalainen vapaaehtoistyö ei korvaa asepalvelusta eikä aseistakieltäytyjille tarjottavia vaihtoehtoisen palvelun muotoja tai pakollista siviilipalvelua, jotka ovat olemassa monissa jäsenvaltioissa, eikä se saa rajoittaa mahdollisia tai olemassa olevia palkallisia työpaikkoja; se on kuitenkin sovitettava yhteen kansallisten siviilipalvelujärjestelmien kanssa, jotta - jos jäsenvaltiot niin haluavat - se voitaisiin yhdistää asteittain näihin järjestelmiin, joihin tuotaisiin samalla uusi, valtioiden rajat ylittävä ulottuvuus, ja jotta voitaisiin käyttää hyväksi niiden aineellisia ja järjestäytymiseen liittyviä rakenteita; tätä tarkoitusta varten eurooppalaisen vapaaehtoispalvelun ja kansallisten siviilipalvelujärjestelmien välillä voidaan tehdä sopimuksia,

(Tarkistus 3)

3 artiklan 1 kohta

>Alkuperäinen teksti>

1. Koko ohjelman täytäntöönpanoa koskevat rahoituspuitteet vuosiksi 1998 - 1999 vahvistetaan 35 miljoonaksi ecuksi, mikä vastaa nykyisiä rahoitusnäkymiä.

>EP:n äänestyksessä hyväksytty teksti>

1.

Koko ohjelman täytäntöönpanoa koskevat rahoituspuitteet vuosiksi 1998 - 1999 vahvistetaan 80 miljoonaksi ecuksi, mikä vastaa nykyisiä rahoitusnäkymiä.

(Tarkistus 4)

7 artiklan 1 kohta

>Alkuperäinen teksti>

1. Komissio ja jäsenvaltiot toteuttavat riittäviksi katsomansa toimenpiteet sellaisten yhteisön ja kansallisen tason rakenteiden kehittämiseksi, joilla toteutetaan ohjelman tavoitteita, helpotetaan nuorten ja muiden osapuolten osallistumista ohjelmaan paikallisella tasolla, taataan ohjelman mukaiset toimien arviointi ja seuranta sekä sovelletaan yhteistoiminta- ja valintamekanismeja. Tässä yhteydessä komissio ja jäsenvaltiot toteuttavat toimenpiteitä, joiden tarkoituksena on tehostaa nuorille vapaaehtoisille suunnattua asianmukaista tiedottamista ja saada heidät riittävän tietoisiksi oikeuksistaan ja velvollisuuksistaan Euroopan tasolla sekä kansallisella ja paikallisella tasolla, ja pyrkivät vaikuttamaan aktiivisesti siihen, että kansalliset rajat ylittävät toimet ja kansalliset vapaaehtoistoimet olisivat toisiaan täydentäviä.

>EP:n äänestyksessä hyväksytty teksti>

1.

Komissio ja jäsenvaltiot toteuttavat riittäviksi katsomansa toimenpiteet sellaisten yhteisön ja kansallisen tason rakenteiden kehittämiseksi, joilla toteutetaan ohjelman tavoitteita, helpotetaan nuorten ja muiden osapuolten osallistumista ohjelmaan paikallisella tasolla, taataan ohjelman mukaiset toimien arviointi ja seuranta sekä sovelletaan yhteistoiminta- ja valintamekanismeja. Tässä yhteydessä komissio ja jäsenvaltiot varmistavat nuorille vapaaehtoisille suunnatun asianmukaisen tiedottamisen ja saavat heidät Euroopan tasolla sekä kansallisella ja paikallisella tasolla riittävän tietoisiksi oikeuksistaan ja velvollisuuksistaan ja pyrkivät vaikuttamaan aktiivisesti siihen, että kansalliset rajat ylittävät toimet ja kansalliset vapaaehtoistoimet olisivat toisiaan täydentäviä.

>Alkuperäinen teksti>

>EP:n äänestyksessä hyväksytty teksti>

Jäsenvaltiot toteuttavat tarvittavat toimenpiteet taatakseen eurooppalaisen vapaaehtoispalvelun ja kansallisella tasolla olemassa olevien siviilipalvelujärjestelmien yhteensovittamisen ja helpottavat nuorten eurooppalaisten vapaaehtoisten pääsyä kansallisiin infrastruktuureihin ja edistävät aktiivisesti valtioiden rajat ylittävien ja kansallisten vapaaehtoistoimien välistä välttämätöntä yhteisvaikutusta.

(Tarkistus 5)

7 artiklan 2 kohta

>Alkuperäinen teksti>

2. Kukin jäsenvaltio pyrkii mahdollisuuksien mukaan toteuttamaan toimenpiteet, jotka se katsoo tarpeellisiksi ja suotaviksi ohjelman moitteettoman toiminnan, erityisesti nuorten vapaaehtoisten liikkuvuuden varmistamiseksi.

>EP:n äänestyksessä hyväksytty teksti>

2.

Kukin jäsenvaltio pyrkii toteuttamaan tarvittavat toimenpiteet, jotta nuoret voisivat osallistua ohjelmaan esteittä, ja tämä koskee erityisesti oleskeluoikeuden myöntämistä vastaanottavaan jäsenvaltioon vapaaehtoistyön ajaksi sekä nuorten oikeuksien säilymistä, erityisesti niiden oikeuksien, jotka liittyvät nuorten sosiaaliseen suojeluun ja nuorille näiden palvelun aikaisia matkoja, majoitusta tai toimeentuloa varten maksettujen päivärahojen ja kulukorvausten verovapauteen silloin, kun työstä ei makseta varsinaista korvausta.

>Alkuperäinen teksti>

>EP:n äänestyksessä hyväksytty teksti>

Komissio tekee ehdotuksia, joilla pyritään luomaan nuorille vapaaehtoisille eurooppalainen ohjesääntö, joka takaisi erityiset tunnustetut oikeudelliset kehykset sekä alkuperämaissa että vastaanottavissa maissa, jotta vapaaehtoisille varmistettaisiin samat liikkuvuuden edellytykset kuin muille Euroopan unionin kansalaisille.

(Tarkistus 6)

9 artiklan 1 kohta

>Alkuperäinen teksti>

1. Tämän ohjelman täytäntöönpanossa komissiota avustaa komitea, joka muodostuu kahdesta kunkin jäsenvaltion edustajasta ja jonka puheenjohtajana on komission edustaja.

>EP:n äänestyksessä hyväksytty teksti>

1.

Tämän ohjelman täytäntöönpanossa komissiota avustaa komitea, joka muodostuu yhdestä edustajasta kustakin jäsenvaltiosta ja jonka puheenjohtajana on komission edustaja.

(Tarkistus 7)

9 artiklan 2 kohdan kolmannen alakohdan johdantokappale

>Alkuperäinen teksti>

Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa

>EP:n äänestyksessä hyväksytty teksti>

Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle

ja parlamentille. Siinä tapauksessa ja sillä varauksella, että nämä toimenpiteet eivät loukkaa parlamentin ja neuvoston yhteisiä lainsäädännöllisiä toimivaltuuksia varsinaisen päätöksen ja sen yhteispäätösmenettelyn alaisten liitteiden suhteen

(Tarkistus 8)

9 artiklan 2 kohdan kolmannen alakohdan toinen luetelmakohta

>Alkuperäinen teksti>

- neuvosto voi määräenemmistöllä päättää asiasta toisin ensimmäisessä luetelmakohdassa tarkoitetun ajan kuluessa.

>EP:n äänestyksessä hyväksytty teksti>

-

neuvosto voi määräenemmistöllä päättää asiasta toisin ensimmäisessä luetelmakohdassa tarkoitetun ajan kuluessa, ja komissio ilmoittaa tästä parlamentille.

(Tarkistus 9)

9 artiklan 3 kohdan ensimmäinen alakohta

>Alkuperäinen teksti>

3. Lisäksi komissio voi kuulla komiteaa kaikissa muissa tämän ohjelman täytäntöönpanoa koskevissa kysymyksissä.

>EP:n äänestyksessä hyväksytty teksti>

3.

Lisäksi komissio voi kuulla komiteaa kaikissa muissa tämän ohjelman täytäntöönpanoa koskevissa kysymyksissä lukuun ottamatta 3 artiklassa tarkoitettuja rahoitusta koskevia määräyksiä.

(Tarkistus 10)

9 artiklan 3 a kohta (uusi)

>Alkuperäinen teksti>

>EP:n äänestyksessä hyväksytty teksti>

3a. Komissio pitää Euroopan parlamentin ajan tasalla komitean työskentelystä ja antaa riittävän hyvissä ajoin sen käyttöön selityksillä varustetut esityslistat kaikista hallinto- ja sääntelykomiteoiden kokouksista. Komissio ilmoittaa parlamentille komitean antamien lausuntojen tuloksen. Komissio vaatii kaikilta komitean jäseniltä, jotka eivät ole julkisen sektorin virkamiehiä, että he nimittämisensä yhteydessä allekirjoittavat julistuksen, josta käy ilmi, ettei heidän jäsenyytensä kyseisessä komiteassa ole mitenkään ristiriidassa heidän henkilökohtaisten etujensa kanssa.